ڤانادينيت لڤانادينيت هوا معدن لفورمولة لكيماوية ديالو هيا Pb5VO43Cl ؤ هوا خلطة طبيعية د رصاص ؤ لكلور ؤ لڤاناديوم. تكتاشف ل لمرة لولة ف لمكسيك ف 1801 قبل ما يتكتاشف لعنصر د لڤاناديوم. نواع لي ماشي نقية منو كيكون مخلط معاها لكالسيوم لفوسفور ؤلا لأرسينيك.12 لمناجم د ميبلادن ف إقليم ميدلت معروفين علا لمستوى لعالمي بلي كيتلقا فيها ڤانادينيت ب جودة عالية. لفانادينيت هوا لمصدر صيناعي رئيسي د لڤاناديوم. بلايص خرين فين كيتجبد كاينين ف لارجونتين ناميبيا لمكسيك ؤ لميريكان.3 لڤانادينيت معدن مامنتاشرش بزاف حيت ماكيتكون غير علا طريق تحول كيماوي ديال معدن أخور. داكشي علاش كيتعتابر معدن تانوي. كيتلقا عادة ف لمناخات ناشفة ؤ كيتشكل ب لأكسدة ديال لمعادن لي مكونة من رصاص. ف بزاف د لحالات كيكون ف نفس لموضع معا لمعدن لي كيتسما ݣالينا لي مكون من لكبريت ؤ رصاص. كاينين معادن خرين كيكونو معاه بحال لوولفينيت لپيرومورفيت لميميتيت ديسكلوازيت لكيروسيت لموطراميت لأنݣليسيت ليمونيت ؤ لباريت.1 لڤانادينيت تكتاشف ف لمكسيك من طاراف لمعادني سپنيولي أندريس مانويل ديل ريو ف 1801. ديك ساع كان سماه رصاص لقهوي ؤ دار فرضية بلي كيحتاوي علا عنصر كيماوي جديد ولاكين منبعد تراجع علا لفرضية ديالو. ف 1830 شيميست سويدي نيلس ݣابرييل سيفستروم كتاشف عنصر جديد سماه ڤاناديوم ؤ تبين مورا داكشي بلي هوا نفس لعنصر مناش مكون لمعدن لي كتاشف ديل ريو. من 1838 ولات سمية ڤانادينيت هيا لي منتاشرة من بعد ما تكتاشف مرة خرة ف لمكسيك.4 من بين لخصايل ؤلا لخاصيات ديال لڤانادينيت كنلقاو: - لون: ليموني حمر حمر قهوي قهوي حمر كيبري صفر بيض باهت صفر باهت بحال تبن بلا لون ؤلا ب لون باهت تحت شعا - لقسوحية: 2½ - 3 - لبريان: تحتادامانتيني كيبري قل من لأدامانتين صمغي - سيستيم لكريسطالي: سداسي - لكتافة: 6.88 ݣرامسنتيميتر مكعب لڤانادينيت عندو نفس لبنية لكريسطالية ديال لميميتيت ؤ لپيرومورفيت ؤ معا معادن خرين كيشكلو لݣروب ديال أپاتيت.5 ف لاسيد نيتري كيتحلل لڤانادينيت ل محلول صفر ؤ ف لاسيد لهيدروكلوري كيتحلل ل محلول لونو خضر ؤ كيتشكل منو كلوريد رصاص.1 - Vanadinite بنڭليزية. تطالع عليه بتاريخ 25 يونيو 2021. - Vanadinite is a mineral belonging to the apatite group of phosphates بنڭليزية. تطالع عليه بتاريخ 25 يونيو 2021. - Mibladen mining district بنڭليزية. - خ. أ. بوسطامانطي دي موناسطيريو 1990. لمحطات لموهيمة ف شيمي سپنيولية ف وقت تورة لكيماوية ف لقرن تمنطاش Highlights of Spanish chemistry at the time of the chemical revolution of the 18th century. Fresenius Journal of Analytical Chemistry. 337 2: 225–228. doi:10.1007BF00322401. - Apatite Group بنڭليزية.